**Џ.Г.БАЈРОН-ПУТОВАЊЕ ЧАЈЛДА ХАРОЛДА**

|  |  |
| --- | --- |
|  | * **Биографија**: Бајрон је рођен 1788. године у Лондону, у сиромашној племићкој породици. Отац му је умро док је био врло млад. Рано је остао хром, па је због те физичке мане много патио. Када је имао десет година, наследио је замак, имање и титулу лорда, што му је омогућило да постане члан Дома лордова, да окупља весела друштва и приређује забаве. Врло слободан у испољавању својих идеја, по природи бунтован и неприлагодљив, са презиром се односио према конзервативном друштву, лажном моралу и правилима живота која су гушила слободу. Бајрон није желео да се понаша као енглески лорд. На Кембриџу, где је студирао као млади аристократа занимао се читањем и либерално политичким идејама, али је врло често време проводио у Лондону на забавама чији је био идејни предводник. Важио је за младића изузетне лепоте и држања. И врло често се говорило о његовој распусној и ексцентричној природи која је укључивала и неке родоскврне везе. Осуђиван због вређања грађанске пристојности, Бајрон ће бунтовно напустити Енглеску. * Његова прва збирка поезије (*Часови доколице*), објављена 1807. није имала значајан одјек. * Бајрон је на апсолвентском путовању по Медитерану провео пуне две године, 1809‒1811, и ту је стекао богата искуства која ће преточити у своју поезију. Међу најважнијима је осећање светског бола ‒ велтшмерц (нем. Weltschmerz). Прва два поглавља чувеног *Ходочашћа Чајлда Харолда* објавиће 1812. године по повратку са тог путовања, а треће и четврто објавиће 1816. и 1818. године након другог путовања у Холандију, Немачку. Италију и Грчку. Аутобиографски карактер главног јунака у почетку дела није био тако отворен, али се касније књижевни јунак готово изједначава са аутором. По штампању *Ходочашћа* Бајрон постаје прва личност енглеске књижевности, књижевни узор, а бајронизам ће се уздигнути до митских размера. По повратку са путовања по Медитерану, Бајрон ће објавити и три оријенталне приче: *Ђаур*, *Абидонска невеста* и *Гусар*, као и приповедну поему *Лара*. * Бајрон пише песму *Прометеј* и поему *Шијонски Сужањ*, у Швајарској, након сусрета са Шелијем 1816. године. Основна порука о робу који се ослобађа из тамнице је у томе да сви идеали, па и слобода, губе вредност када се остваре. Бајрон у својим делима стално врши самопреиспитивање и размишља о великој тајни живота и још већој тајни уметничког стварања. Лирску драму *Манфред* објављује 1817. године. * Највеће Бајроново дело по обиму (а и значају) је сатирични еп   *Дон Жуан* који је започео 1818. у Венецији и који није довршио због преране смрти 1824. године, помажући устанике у Грчкој. Свој бунт према Енглеској изразио је и тиме што за своје дело узима италијанску метрику ‒ ottava rima – лаку, течну и изузетно погодну за песничко приповедање. *Дон Жуан* је романтичарски личан, и пун аутоироније. |
|  | * **Чајлд Харолд** је представљен као младић који је склон порочном животу. Он је витез чије је некада славно порекло укаљао својим блудним безбожним и бесрамним понашањем јер се осетио презасићеним људима огрезлим (као и он) у греху, ласкавцима, готованима, онима који вапе за раскоши. Одлучује да напусти родни град, са осећајем гордости и „светског бола“ који носи у себи, и да крене у лутања само да видик промени, макар отишао у Хад. * Овде до изражаја долазе карактеристичне особине **бајроновског типа јунака**: усамљеност, фатализам, осећај чамотиње, незадовољства, „светског бола“, пркоса, презира, гордости, чежње за даљинама који креће да лута у потрази за слободом и смислом живота. * **Бајронизам** (настао по енглеском песнику Бајрону) ‒ култ осећајности и побуне у име идеалистички усмереног индивидуализма који је постао једно од основних обележја европског романтизма. Европски романтичари стварају низ јунака бајроновског типа којима је заједнички сукоб између „срца“ и „ума“, патње и бунтовништва, индивидуе и друштва, идеала и стварности. * **Поема** (гр. песничко дело) ‒ обимније песничко дело у коме се преплићу елементи лирске поезије са наративним елементима. Композиција поеме заснована је на развијању фабуле, али се неки елементи повезују и асоцијативним путем и непосредним лирским исказима. * **Чајлд Харолд** се са харфом у рукама опрашта од своје родне груде која остаје за њим симболички осликана пустим дворима, згаснулим пламом огњишта, густим коровом који свуда џигља и гласним завијањем пса. Насупрот томе стоји оно чему је Чајлд Харолд окренут: хука мора, ноћни ветар, крик галеба и сунце које залази. Песник путем дијалога између младог пажа и Чајлда Харолда контрастрира осећања која владају у овим ликовима. Паж пати за оним што оставља иза себе док Чајлд Харолд оставља утисак хладноће и одсуства туге јер његово срце није чисто као срце пажа. |
|  |  |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

* Како је представљен Чајлд Харолд у одломку из Читанке? Које су његове особине? Које емоције владају овим јунаком?
* Којој књижевној врсти припада Ходочашће Чајлда Харолда? Које су њене одлике?
* На који начин се Чајлд Харолд опрашта од родног краја? Које **песничке слике** имају функцију да симболички појачају утисак растанка?
* Којим уметничким средствима песник супротставља лик Чајлда Харолда и младог пажа?

**ПРЕПИСАТИ У СВЕСКЕ**

**Ходочашће Чајлда Харолда**

Џ. Г. Бајрон (1788‒1824)

**Џ. Г. Бајрон**: ● највећи енглески романтичар; по њему ‒ бајронизам

● **дела ‒**  песме: *Шијонском сужњу*, *Прометеј;* збирка *Часови доколице*

поема: *Ходочашће Чајлда Харолда;* роман у стиху: *Дон Жуан*

драме: *Манфред, Каин*

**књ. период:** романтизам

**књ. врста:** поема

**бајроновси тип јунака:** усамљеност, фатализам, чамотиња, незадовољство, „светски

бол”, пркос, презир, гордост, чежња за даљинама, лутања...

**песничке слике**: ● родни крај – пустош, згаснуло огњиште, коров

● пучина ‒ хука мора, ноћни ветар, крик галеба, залазак сунца

**контраст**: млади паж и Чајлд Харолд

**романтичарска иронија**

|  |
| --- |
|  |